Stephanie droom baie groot - Maroela Media
Afrikaanse Hoёr Meisieskool Pretoria se onderhoofmeisie, Stephanie de Wit, het agt onderskeidings behaal in die afgelope matriekeindeksamen. Sy het uitgeblink in wiskunde, Afrikaans, Engels, lewensoriëntering, fisiese wetenskappe, rekeningkunde, inligtingstegnologie en besigheidstudies.
Haar pa, Dries, is 'n afgetrede generaal van die SANW en haar ma, Thea, 'n persoonlike assistent. Sy het ook 'n ouer suster wat werk as rekenmeester. Sy gaan haar vakansie in George deurbring en daarna aktuariële wetenskap aan die Universiteit van Stellenbosch studeer.
Stephanie was onder die top-10 akademiese presteerders en die voorsitter van die Mej. Affie-projek.
Stephanie beskryf haarself as iemand wat baie groot droom. Sy is lief vir lees, musiek en fotografie. Sy hou van roomys en is mal daaroor om te reis, selfs al was sy tot dusver net in Suid-Afrika.
Sy sê ook sy is baie hardwerkend en raak gou verveeld. Michelle Obama inspireer haar, want sy is 'n sterk, onafhanklike en suksesvolle vrou.